
Text rozhodnutia
SLOVENSKÁ REPUBLIKA
UZNESENIE Ústavného súdu Slovenskej republiky
III. ÚS 692/2016-65 Ústavný súd Slovenskej republiky na neverejnom zasadnutí senátu 11. októbra 2016 predbežne prerokoval sťažnosť

, zastúpených advokátkou
JUDr. Ivetou Kalinovou, Cukrová 14, Bratislava, ktorou namietajú porušenie svojho základného práva podľa čl. 48 ods. 2 Ústavy Slovenskej republiky a práva podľa čl. 6 ods. 1 Dohovoru o ochrane ľudských práv a základných slobôd postupom Okresného súdu Bratislava IV v konaní vedenom pod sp. zn. 22 C/93/2005, a takto rozhodol: Sťažnosť

pre nesplnenie zákonom predpísaných náležitostí.
Odôvodnenie:

I. 1. Ústavnému súdu Slovenskej republiky (ďalej len „ústavný súd“) bola 22. augusta 2016 doručená sťažnosť

, (ďalej len „sťažovatelia“),
ktorou namietajú porušenie svojho základného práva na prerokovanie veci bez zbytočných prieťahov podľa čl. 48 ods. 2 Ústavy Slovenskej republiky (ďalej len ,,ústava“) a práva na prejednanie svojej záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd (ďalej len „dohovor“) postupom Okresného súdu Bratislava IV v konaní vedenom pod sp. zn. 22 C/93/2005. 2. Sťažovatelia v sťažnosti okrem iného uviedli: „Dňa 21.2.2005 bol podaný Okresnému súdu Bratislava IV. návrh na vydanie rozsudku, ktorým bude žalovaný zaviazaný zaplatiť žalobcom sumu 1.368.641,83 Sk... Žaloba bola čiastočne vzatá späť vyjadrením na pojednávaní dňa 3.4.2006 potvrdenom písomným návrhom zo dňa 16.10.2006 tak, že po čiastočnom späťvzatí žalobcovia žiadali zaplatenie sumy 1.171.017,33 Sk (38.870,65 Eur)... Vec je na Okresnom súde Bratislava I. vedená pod sp. zn. 22C/93/2005... Od podania návrhu dňa 21.2.2005 na súd uplynulo viac ako 11 rokov a do dnešného dňa nebola vec právoplatne rozhodnutá...“ 3. Na základe skutočností uvedených v sťažnosti sa sťažovatelia domáhajú, aby ústavný súd rozhodol vo veci nálezom takto: „1. Základné právo

prerokovanie veci bez zbytočných prieťahov podľa článku 48 ods. 2 Ústavy Slovenskej

republiky a právo na prejednanie veci v primeranej lehote zaručené v čl. 6 ods. 1 Dohovoru o ochrane ľudských práv a základých slobôd postupom Okresného súdu Bratislava I. v konaní vedenom pod spis. zn. 22C/93/2005 porušené bolo. 2. Okresnému súdu Bratislava IV. v konaní vedenom pod spis. zn. 22C/93/2005 prikazuje konať vo veci bez zbytočných prieťahov. 3. Sťažovateľom

priznáva finančné zadosťučinenie každému vo výške 1000,- € (slovom jdentisíc eur), ktoré im je Okresný súd Bratislava IV. povinný zaplatiť do dvoch mesiacov od právoplatnosti tohto nálezu. 4. Sťažovateľom

priznáva náhradu trov právneho zastúpenia vo výške 28.919,72 € (slovom dvadsaťosemtisícdeväťstodevätnásť 72/100 eur), ktorú je Okresný súd Bratislava I. povinný vyplatiť ich právnej zástupkyni advokátke
Dr. Ivete Kalinovej, Cukrová 14, 811 08
Bratislava, do jedného mesiaca od právoplatnosti tohto nálezu.“ II. 4. Podľa čl. 127 ods. 1 ústavy ústavný súd rozhoduje o sťažnostiach fyzických osôb alebo právnických osôb, ak namietajú porušenie svojich základných práv alebo slobôd, alebo ľudských práv a základných slobôd vyplývajúcich z medzinárodnej zmluvy, ktorú Slovenská republika ratifikovala a bola vyhlásená spôsobom ustanoveným zákonom, ak o ochrane týchto práv a slobôd nerozhoduje iný súd. 5. Podľa čl. 140 ústavy podrobnosti o organizácii ústavného súdu, o spôsobe konania pred ním a o postavení jeho sudcov ustanoví zákon. 6. Ústavný súd podľa § 25 ods. 1 zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (ďalej len „zákon o ústavnom súde“) každý návrh predbežne prerokuje na neverejnom zasadnutí bez prítomnosti navrhovateľa. 7. Pri predbežnom prerokovaní každého návrhu ústavný súd skúma, či dôvody uvedené v ustanovení § 25 ods. 2 zákona o ústavnom súde nebránia jeho prijatiu na ďalšie konanie. Podľa tohto ustanovenia návrhy vo veciach, na prerokovanie ktorých nemá ústavný súd právomoc, návrhy, ktoré nemajú náležitosti predpísané zákonom, neprípustné návrhy alebo návrhy podané niekým zjavne neoprávneným, ako aj návrhy podané oneskorene môže ústavný súd na predbežnom prerokovaní odmietnuť uznesením bez ústneho pojednávania. Ústavný súd môže odmietnuť aj návrh, ktorý je zjavne neopodstatnený.

8. Vychádzajúc z obsahu sťažnosti ústavný súd konštatuje, že táto sťažnosť napriek tomu, že sťažovatelia sú kvalifikovane zastúpení advokátkou, nespĺňa náležitosti kvalifikovaného návrhu na začatie konania pred ústavným súdom ustanovené v § 20 ods. 1, a § 50 ods. 1 písm. c) zákona o ústavnom súde. 9. Podľa § 20 ods. 4 zákona o ústavnom súde je ústavný súd viazaný návrhom na začatie konania okrem prípadov výslovne uvedených v tomto zákone. Viazanosť ústavného súdu návrhom na začatie konania sa prejavuje predovšetkým vo viazanosti petitom návrhu na začatie konania, teda tou časťou sťažnosti (v konaní podľa čl. 127 ústavy), v ktorej sťažovateľ špecifikuje, akého rozhodnutia sa od ústavného súdu domáha (§ 20 ods. 1 zákona o ústavnom súde), čím zároveň vymedzí predmet konania pred ústavným súdom z hľadiska požiadavky na poskytnutie ústavnej ochrany. Vzhľadom na uvedené môže ústavný súd rozhodnúť len o tom, čoho sa sťažovateľ domáha v petite svojej sťažnosti, a vo vzťahu k tomu subjektu, ktorý označil za porušovateľa svojich práv (m. m. IV. ÚS 415/09, IV. ÚS 355/09, II. ÚS 19/05, III. ÚS 2/05). 10. Podľa § 20 ods. 1 zákona o ústavnom súde návrh na začatie konania sa ústavnému súdu podáva písomne. Návrh musí obsahovať, akej veci sa týka, kto ho podáva, prípadne proti komu návrh smeruje, akého rozhodnutia sa navrhovateľ domáha, odôvodnenie
návrhu
a
navrhované dôkazy.
Návrh
musí
podpísať
navrhovateľ
(navrhovatelia) alebo jeho (ich) zástupca. 11. Podľa § 20 ods. 2 zákona o ústavnom súde k návrhu na začatie konania sa musí pripojiť splnomocnenie na zastupovanie navrhovateľa advokátom alebo komerčným právnikom, ak tento zákon neustanovuje inak. V splnomocnení sa musí výslovne uviesť, že sa udeľuje na zastupovanie pred ústavným súdom. 12. Podľa § 20 ods. 4 zákona o ústavnom súde ústavný súd je viazaný návrhom na začatie konania okrem prípadov výslovne uvedených v tomto zákone.

13. Podľa § 50 ods. 1 písm. c) zákona o ústavnom súde sťažnosť okrem všeobecných náležitostí uvedených v § 20 musí obsahovať označenie, proti komu sťažnosť smeruje. 14. Ústavný súd preskúmal sťažnosť a zistil, že sťažnosť vykazuje nedostatok zásadného charakteru spočívajúci v jej nejasnom a nevykonateľnom petite. Sťažovatelia totiž v prvom bode petitu žiadajú vysloviť porušenie označených práv postupom Okresného súdu Bratislava I v konaní vedenom pod sp. zn. 22 C/93/2005. V druhom bode petitu však sťažovatelia žiadajú vysloviť príkaz v konaní označenom uvedenou spisovou značkou konať bez zbytočných prieťahov Okresnému súdu Bratislava IV, ktorý má ústavný súd taktiež zaviazať na povinnosť vyplatiť priznané finančné zadosťučinenie (tretí bod petitu). V štvrtom bode petitu sťažovatelia žiadajú na úhradu trov právneho zastúpenia zaviazať opäť Okresný súd Bratislava I. Z petitu návrhu na začatie konania teda nevyplýva jednoznačne, vo vzťahu ku ktorému subjektu sa sťažovatelia domáhajú vyslovenia porušenia svojich označených práv rozhodnutím ústavného súdu, teda či za porušovateľa svojich práv označujú Okresný súd Bratislava I alebo Okresný súd Bratislava IV. Rozpor v označení subjektu, ktorý má byť porušovateľom práv sťažovateľov, okrem petitu sťažnosti vidieť aj v úvode sťažnosti, kde sťažovatelia za porušovateľa svojich práv označili Okresný súd Bratislava IV, ako aj v jej odôvodnení, kde sťažovatelia uvádzajú, že návrh na začatie konania bol podaný na Okresnom súde Bratislava IV, avšak následne tvrdia, že vec je vedená na Okresnom súde Bratislava I. 15. Ústavný súd v tejto súvislosti pripomína, že nedostatky zákonom predpísaných náležitostí vyplývajúce z podania sťažovateľov nie je povinný odstraňovať z úradnej povinnosti. Na taký postup slúži inštitút povinného právneho zastúpenia v konaní pred ústavným súdom a publikovaná judikatúra, z ktorej jednoznačne vyplýva, ako ústavný súd posudzuje nedostatok zákonom predpísaných náležitostí podaní účastníkov konania (IV. ÚS 409/04, IV. ÚS 168/05, III. ÚS 357/2010, III. ÚS 206/2010 a iné). 16. Podľa § 18 ods. 2 zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov advokát je povinný pri výkone advokácie dôsledne využívať všetky
8
právne prostriedky, a takto chrániť a presadzovať práva a záujmy klienta. Tieto povinnosti advokáta vylučujú, aby ústavný súd nahradzoval úkony právnej služby, ktoré je povinný vykonať advokát tak, aby také úkony boli objektívne spôsobilé vyvolať nielen začatie konania, ale aj prijatie sťažnosti na ďalšie konanie, ak sú na to splnené zákonom ustanovené predpoklady. 17. Pretože predmetná sťažnosť v predloženej podobe neobsahuje náležitosti, ktoré na uplatnenie právomoci ústavného súdu ustanovuje ústava a zákon o ústavnom súde, a nejasný, nejednoznačný a nevykonateľný petit sťažnosti predstavuje jej závažný nedostatok, ústavný súd aj so zreteľom na kvalifikované právne zastúpenie sťažovateľov ich sťažnosť odmietol pre nesplnenie zákonom predpísaných náležitostí. 18. Vzhľadom na odmietnutie sťažnosti ako celku sa ústavný súd nezaoberal už ďalšími návrhmi formulovanými sťažovateľmi v petite sťažnosti (návrh na priznanie finančného zadosťučinenia, návrh na priznanie náhrady trov konania). 19. Nad rámec odôvodnenia svojho rozhodnutia ústavný súd pripomína, že toto rozhodnutie nezakladá prekážku veci rozhodnutej v zmysle § 24 písm. a) zákona o ústavnom súde, a preto nebráni tomu, aby po splnení všetkých zákonom predpísaných náležitostí sťažovatelia v tejto veci v prípade zotrvania na stanovisku, že postupom všeobecného súdu v označenom konaní dochádza k zbytočným prieťahom, predložili ústavnému súdu novú sťažnosť. P o u č e n i e : Proti tomuto rozhodnutiu nemožno podať opravný prostriedok. V Košiciach 11. októbra 2016

Zdroj: KAUZIS.SK – https://www.kauzis.sk/judikatura/r/ECLI:SK:USSR:2017:3.US.692.2016.1 (dáta aktuálne k 12. 11. 2026). Záväzné je znenie zverejnené súdom.




